google/wiki40b huggingface dataset:
Tomás Valladares

Tomás Valladares (eluaastad teadmata) oli Nicaragua poliitik, aastail 1839-1840 Nicaragua ülemdirektor.
Esimesed teated tema tegevusest pärinevad aastast 1833, mil ta oli Nicaragua esindaja Kesk-Ameerika Liitvabariigis parlamendis. Aastal 1839 sai temast Nicaragua ülemdirektor. Kuigi vastavalt konstitutsioonile kestis ülemdirektori ametiaeg kaks aastat, andis Valladares kahekümne seitsmendal augustil (teistel andmetel kahekümne esimesel septembril) 1840 võimu Patricio Rivasele üle.
Aastal 1843 juhatas ta Nicaraguas värvatud vägesid, mis pidid aitama Joaquín Rivera Bragase El Salvadoris võimule.
Tal oli üks poeg nimega Juan de la Cruz Valladares.
Tõnu Talvi

Tõnu Talvi (sündinud 10. oktoobril 1962) on eesti zooloog ja looduskaitsja.
Ta lõpetas 1985. aastal Tartu Riikliku Ülikooli hüdrobioloogia-ihtüoloogia erialal.
Ta on olnud Riikliku Looduskaitsekeskuse Saare regiooni direktor ja Keskkonnaameti looduskaitse bioloog. Töötab Keskkonnaameti liigikatse büroo looduskaitse peaspetsialistina.

Isiklikku

Tema abikaasa on Tiina Talvi.
Laius-Tähkvere vald

Laius-Tähkvere vald (ka Tähkvere vald) oli aastatel 1866–1939 eksisteerinud vald Tartumaal. Tänapäeval jääb kunagise valla maa-ala Jõgevamaale Jõgeva valda. Haldusjaotuslikult kuulus vald Laiuse kihelkonda.
Laius-Tähkvere vald loodi iseseisva omavalitsusena 1866. aasta vallaseadusega Laius-Tähkvere mõisa (saksa Flemmingshof) juurde. Esimene vallavanem oli Joosep Daavel (1867–1872).
Esialgsesse Laius-Tähkvere valda kuulusid järgmised külad: Altveski, Aosilla, Kaasiku, Kilbavere, Kodismaa, Koimula, Metsaküla, Nukelise, Ookatku, Oti, Pedasi, Sadala, Tuimõisa, Tõreda, Tähkvere, Veneküla.
1891. aastal liideti Laius-Tähkvere vallaga Reastvere ja Leedi vald. Valdade liitmisega lisandus Laius-Tähkvere valda Kirivere, Leedi, Mõisamaa, Reastvere ja Vaheküla küla.
1939. aasta vallareformiga arvati valla maa-ala enamus uue Sadala valla ja väiksem osa Avinurme valla koosseisu.
Raul Rajangu

Raul Rajangu (sündinud 24. novembril 1960 Viljandis) on eesti kunstnik. 
Ta lõpetas 1979. aastal Viljandi 5. Keskkooli. Kunstniku on ta iseõppinu.

Teoseid

Ta salvestas 2010. aasta septembris Viljandi Pauluse kirikus 3D-lühifilmi "Superluminous Darkness", mis esilinastus 31. jaanuaril 2011 Tartus. Filmi üheks tegelaseks on alasti naine, kes kiriku altari ees teknomuusika saatel ratastoolis ringi sõidab. Filmi avalikuks saamine tekitas skandaali ja käivitas kirikus ametkondliku uurimise.
Tonny Vilhena

Tonny Emilio Trindade de Vilhena (sündinud 3. jaanuaril 1995 Maassluisis) on Hollandi jalgpallur, kes mängib poolkaitsjana Venemaa kõrgliiga klubis FK Krasnodar ja Hollandi jalgpallikoondises.
Ta liitus 2003. aastal Feyenoordi noorteakadeemiaga. Klubi põhimeeskonnas tegi ta Hollandi kõrgliigas debüüdi 2012. aasta jaanuaris. Alates järgmisest hooajast on ta kuulunud Feyenoordi põhikoosseisu. Hooajal 2016–17 tuli ta klubiga Hollandi meistriks.
2019. aasta juuni siirdus ta Krasnodari.
2011. ja 2012. aastal tuli ta Hollandi kuni 17-aastaste koondisega Euroopa omavanuseliste meistriks. Hollandi jalgpallikoondises tegi Vilhena debüüdi 2016. aastal.
Tema isa on pärit Angolast ja ema on hollandlanna.
Suharto

Suharto (8. juuni 1921 – 27. jaanuar 2008) oli Indoneesia poliitik, president aastatel 1967–1998.
Suharto sündis ametlikult talupoja perekonnas, kuid teda on peetud ka aadliku või kaupmehe sohilapseks. Ta valis sõjaväelase karjääri, Teises maailmasõjas võitles ta nii Hollandi kui ka Jaapani armees. Hiljem, alates 1949. aastast, tegi ta karjääri Indoneesia armees, tõustes 1965. aastaks sõjaväe ülemjuhatajaks. Sel ajal olid riigis suured sisesegadused, milles Suharto süüdistas kommuniste. Et kaos üha kasvas, ei jäänud ka vasakpoolsete vaadetega presidendil Sukarnol muud üle kui riigis erakorraline seisukord välja kuulutada. Enamik võimust läks Suharto kätte, riigis puhkes aga kodusõda, kus hukkus sadu tuhandeid inimesi. 1967. aastal sundis võidukas Suharto Sukarnot võimust loobuma ja kehtestas parempoolse autoritaarse režiimi, mis osutus majanduslikult edukaks. Selle ja USA toetuse tõttu püsis Suharto võimul terve külma sõja aja ning temast sai üks kõige enam riigi vara enda tasku kogunud riigipäid üldse. 
Ehkki 1990. aastatel nõuti üha häälekamalt Suharto võimult lahkumist, suutis ta selle säilitada kuni 1998. aasta majanduskriisini, mil riigis puhkesid suured siserahutused. Nii otsustas 77-aastane Suharto võimust loobuda, kuid säilitas enamiku oma varandusest. Kohtulikult teda vastutusele ei võetud, sest tema pooldajate hulk oli endiselt küllaltki suur, samuti ei võimaldanud seda tema vilets tervis. 2008. aasta alguses halvenes Suharto tervis järsult ja ta viidi haiglasse, kus teda hoidsid elus vaid aparaadid.
Suharto suri haiglas 27. jaanuaril 2008 ja maeti järgmisel päeval oma perekonna mausoleumi Solo linna lähistel Jaava saare keskosas. Talle korraldati riiklikud matused, kus osales ka riigi ametis olev president Susilo Bambang Yudhoyono.
Tomislav Macan

Tomislav Macan (26. juuli 1905 Dubac Dubrovniki lähedal – 31. märts 1971 Dubrovnik) oli horvaadi publitsist.
Ta töötas õpetajana, koolide inspektorina ja ametnikuna.
Macan avaldas ajalehtedes, ajakirjades ja kogumikes artikleid loodusest, etnograafiast ja kultuuriloost. Ajakirjas Priroda avaldas ta Martol Dubaci nime all keskkonnateemalisi artikleid.
Teenindus

Teenindus ehk teenindamissfäär ehk tertsiaarne sektor ehk teenindussektor on majandussektor, milles osutatakse teenuseid. Teised kaks majandussektorit on sekundaarne sektor ja primaarne sektor.

Teenindusharud ja teeninduse roll majanduses

Enamikus Euroopa riikides on teenindav majandus muutunud juhtivaks majandussektoriks. Arenenud riikides töötab seal 70–80% hõivatutest ja selles sektoris luuakse kõige rohkem uusi töökohti. Tertsiaarne sektor on oma allharude poolest kõige mitmekülgsem majandussektor.  Kui 1970. aastatel domineerisid teenuste koguekspordis veondus ja puhkemajandus, siis praegu on teenustevahetus mitmekesistunud, esikohale on tõusnud äriteenused ja eriti finantsteenused, mis on ühtlasi ka infoühiskonna tunnussektoriks. Maailma suurim teenuste eksportija on USA.

Teenindussektori areng

Majanduse arenedes on teenindusettevõtete tähtsus aina suurenenud. Teenindussektori osakaal hakkas tõusma 1960. aastatel ja teenindusmajandusele üleminek on ka üks postindustriaalse ühiskonna tunnustest . Enamikus lääneriikides muutus teenindussektor majanduses domineerivaks 1980. aastatel . Teenindusmajandus on kasvamas kõikjal, mitte ainult lääneriikides. Sellise muutuse põhjuseid on olnud mitmeid, näiteks inimeste sissetulekute tõus, naiste hõivemäära suurenemine, demograafilised muutused ja linnastumine. Samal ajal on täheldatud, et suhteliselt samal arengutasemel olevate riikide teenindussektori osakaal võib olla küllaltki erinev. Selle üheks põhjuseks on peetud erinevat institutsionaalset raamistikku ning tööjõu oskuste mittevastavust teenidussektoris vajaminevatele.  Teenused on domineeriv jõud kogu majanduses ja seetõttu tuleb nende arendamisele pöörata suurt tähelepanu .

Teenindussektor Eestis

Eesti sisemajanduse kogutoodangus suurenes teenindussektori osatähtsus oluliselt Eesti taasiseseisvumise esimestel kümnenditel (1990–2000), mil primaarsektori osatähtsus vähenes 16%-lt 5%-le, sekundaarsektor omakorda vähenes 40%-lt ligikaudu 20%-le ning väljatõrjutud sektorid asendusid tertsiaarsektoriga . Teenindussektor oli 2013. aasta seisuga kõigis Eesti maakondades suurima osatähtsusega majandussektor ja selles sektoris hõivatute osakaal moodustas 65,5% tööga hõivatutest . Statistikaameti andmetel on 2013. aastal teenindussektoris töötavate inimeste osakaal suurim Harjumaal, kus tertsiaarsektori hõivatute osakaal on 73,1% kõigist maakonna hõivatutest. Väikseim on see Saaremaal, kus teenindusega on hõivatud 42,5% tööjõust
Eestis on teenindussektor pärast taasiseseisvumist kasvanud kiiresti. Üheks põhjuseks on üleminek plaanimajanduselt turumajandusele – plaanimajanduse tingimustes arendati ülemäära forsseeritult tööstust ja põllumajandust. Teise põhjusena saab välja tuua Eesti riigi avatumaks muutumise. Tänu sellele on suurenenud Eestit külastavate turistide arv ja kaubavahetus lääneriikidega; veoteenuste kasvuga on kaasnenud ka muude teenuseliikide areng.
Kc4

Kc4 (Кч4) oli aastail 1949–1951 Škoda tehases Tšehhoslovakkias toodetud kitsarööpmelise raudtee auruvedur teljevalemiga 0-4-0.
Tallinnas on muuseumieksponaadina alles Kc4-100, Türil Kc4-110 ja Lavassaares asuvas Eesti Muuseumraudteel Kc4-332.
Lollapalooza

Lollapalooza on iga-aastane muusikafestival, mis toimub Ameerika Ühendriikides Chicagos. 
Muusikafestivalile pani aluse Perry Farrell 1991. aastal, kes korraldas oma bändi Jane's Addiction hüvastijätuturnee raames suurejoonelise kontserdi.
Festivalil esinevad tuntud ja vähem tuntud heavy metal'i, alternatiivroki, punk rock'i ja hiphopbändid. Teiste seas on festivalil esinenud eesti laulja Kerli 2011. aastal.
Nava Starr

Nava Starr, varem Nava Shterenberg, (sünninimi Nava Gordon; sündinud 4. aprillil 1949 Riias) on Kanada maletaja, naiste rahvusvaheline meister (1978). 
Pärast abiellumist emigreerus Starr koos abikaasaga 1975. aastal Nõukogude Liidust Kanadesse. Elama asuti Torontosse.
Ta on 8-kordne Kanada naiste malemeister (1978, 1981, 1984, 1986, 1989, 1991, 1995, 2001). Starr kvalifitseerus FIDE tsooniturniiri võiduga kuuel korral naiste maailmameistrivõistlustele. Tsoonidevahelistel turniiridel  sai ta 1979. aastal Alicantes 18 osavõtja seas 15. koha, 1982. aastal Bad Kissingenis 16 osavõtja seas 13. koha, 1990. aastal Genting Highlandsis 18 osavõtja seas 15. koha ja 1993. aastal Jakartas 39 osavõtja seas 36. koha. 2001. aastal Moskvas sai ta MM-i turniiril (64 osavõtjat, nokautsüsteem) turniiritabelis 55. asetuse. Starr kaotas avaringis Corina Peptanile ja 32 parema hulka ei pääsenud.
Starr mängis Kanada võistkonna koosseisus 12 naiste maleolümpial (1976–1984, 1988, 1992–1996, 2002–2006).
Ernst Kilkson

Ernst Kilkson (3/15. juuli 1890 Vao vald, Virumaa – 10. juuli 1973 New York) oli eesti füüsik.

Pere

Tema abikaasa oli Salme, ning pojad Rein Kilkson (biofüüsik, 1927–2011) ja Henn Kilkson (keemik, 1930–2019).
Primorje krai

Kliima

Primorje krais valitseb mussoonparaskliima. Talved on külmad, kõige külmem kuu on jaanuar, selle keskmine temperatuur on alates –7 °C krai edelaosas kuni –23 °C põhjapoolsetes mägistes piirkondades. Suvi on soe või palav, mereäärsetel aladel on kõige soojem kuu august, selle keskmine temperatuur on seal 18–21 °C. Mandrilisematel aladel on kõige soojem kuu juuli temperatuuriga 17–22 °C. Õhutemperatuuri absoluutsed miinimumid on alates –24 °C Põhja-Korea piiri lähedal Hassani rajoonis kuni –54 °C krai põhjaosa mägedes Krasnoarmeiski rajoonis. Õhutemperatuuri absoluutsed maksimumid on 33,6 °C Vladivostokis kuni 41 °C Pogranitšnõi rajoonis.

Taimestik

Krais kasvab umbes 400 puu-, põõsa- ja liaaniliiki. Metsad hõlmavad 77% territooriumi. Kõige levinumad puuliigid on kuusk (22,5%), korea seedermänd (18,9%), tamm (17,5%), lehis (10,7%), valge kask (9,8%), kivikask (6,2%), nulg (3,7%), pärn (3,5%), saar (2,7%), haab (1,8%), jalakas (1,0%), ülejäänud liigid alla 1,7%.
Järvedes võib kohata lootoseid, kõige rohkem on neid Hanka järves.
Krais kasvatatakse kartuleid, sojaube, maisi, päevalilli, riisi, viinamarju, kirsse, maguskirsse, ploome, õunu, pirne, aprikoose, arbuuse, meloneid, tomateid, pipart ja muid taimekultuure.

Loomastik

Loomadest asuvad krais amuuri tiiger, goral, tähnikhirv, kaeluskaru, mandariinpart, must-toonekurg, kaug-ida toonekurg, jaapani kurg, idakurg, valgesaba-merikotkas, amuuri metskass, amuuri leopard, rabapistrik ja paljud muud. Hanka järves elavad kaug-ida ehk hiina kilpkonnad.
Scotti maakond (Indiana)

Ajalugu

Maakond moodustati 12. jaanuaril 1820.
Carlos Jürgens

Carlos Jürgens (sündinud 27. oktoobril 1998 Tartus) on eesti korvpallur.
Ta on välja kasvanud Erkmaa Korvpallikoolist, mänginud G4S Noorteliiga meeskonnas ja 2018. aasta sügisest alustas karjääri USA üliõpilasliigas NCAA Oklahomas Oral Robertsi ülikoolis.
Ülo Rannaste

Ülo Rannaste (8. märts 1930 Tartu – 25. september 2005 Lagedi) oli eesti balletitantsija ja näitleja.
1946. aastal lõpetas ta Tartu 1. Keskkoolis 8. klassi. Õppis tantsimist Vanemuise õpperühmas.
Aastatel 1946–1966 oli ta Vanemuise balletisolist, 1967–1971 sama teatri näitleja.
Grytteni vald

Grytteni vald on endine vald Norras Møre og Romsdali maakonnas. Valla keskus paiknes Åndalsnesis.
Vald rajati 1. jaanuaril 1838. Algselt hõlmas see kogu Romsdaleni Opplandi maakonna piirist Åndalsnesini ning alad ümber Romsdalsfjordeni sisesopis, sealhulgas selle seesmise haru Isfjordeni ääres.
Hiljem eraldusid sellest Eid og Volli vald (1840) ja Heni vald (Isfjordeni-äärsed alad, 1902).
Pärast viimast eraldumist jäi elanike arvuks 1728. Valla pindala oli pärast seda 797 km². Elanike arv järgneva liitmise ajal oli 3683.
1. jaanuaril 1964 liideti Grytteni vald, Eidi vald, Heni vald, Volli vald ja osa Veøy vallast Rauma vallaks.
Grytteni kihelkond vastab Rauma vallale. Grytteni kogudus hõlmab Romsdaleni alumise osa, sealhulgas Åndalsnesi.
Herbert Viiding

Herbert Viiding (6. aprill 1929 – 25. september 1988) oli eesti geoloog ja looduskaitsja.
Herbert Viiding lõpetas 1952. aastal Tartu Riikliku Ülikooli. Aastatel 1955–1966 oli ta ülikoolis õppejõud, seejärel töötas Teaduste Akadeemia Geoloogia Instituudis.
Ta tegi uurimusi muu hulgas rändrahnude, meteoriitika ja petrograafia vallas ning uuris teadusajalugu.
Ta oli "Eesti ürglooduse raamatu" koostamise algataja.
Herbert Viidingu ettepanekul võeti kasutusele termin "laam".
Martin Kukk

Hariduskäik

Gümnaasiumihariduse sai Tallinna Tehnikagümnaasiumis. Kõrghariduse on omandanud Sisekaitseakadeemias maksunduse erialal. Ta on läbinud 2012 XXXVI Kõrgemad Riigikaitsekursused.

Töökäik

Ta on töötanud ehitusettevõttes Betoneks Ehitus OÜ objektiinsenerina ning Stokkeri tööriistakaupluseid varustavas hulgifirmas Mecro AS tootejuhina.
Martin Kukk nimetati 6. aprillil 2011 toonase peaministri Andrus Ansipi ettepanekul Reformierakonna peasekretäriks. Ta juhtis Reformierakonna meeskonda peasekretärina valimisvõitudeni 2014. aasta Euroopa Parlamendi valimistel ja 2015. aasta Riigikogu valimistel. 2016. aastal juhtis ta Siim Kallase presidendikampaaniat. 
2015. märtsi Riigikogu valimistel osutus Martin Kukk parlamenti valituks ning ta töötas Riigikogu julgeolekuasutuste järelevalve komisjonis ja põhiseaduskomisjonis. Ta oli Reformierakonna fraktsiooni aseesimees.
2016. aasta suvel esitas Martin Kukk avalduse Riigikogu mandaadist loobumiseks, et asuda tegutsema erasektoris ettevõtjana.
2016. aasta augustis asutas ta Eestisse rahvusvahelise valitsus- ja korporatiivsuhetega tegeleva ettevõtte Miltton Nordics ning ta tegutseb selles ettevõttes osaniku ning asutajapartnerina.
2016. aasta detsembris asutas ta erahooldekodusid opereeriva ettevõtte Südamekodud OÜ ning ta tegutseb selles ettevõttes osaniku ja juhatuse liikmena.

Ühiskondlik tegevus

Aastatel 2009-2017 oli  Martin Kukk Tallinna Tehnikagümnaasiumi hoolekogu liige.
Martin Kukk valiti 2009. ja 2013. aasta kohalike omavalitsuste valimistel Tallinna linnavolikogusse.
Martin Kukk on Reformierakonna liige alates 7. märtsist 2007.
Ühtlasi on ta Kaitseliidu liige.
Bryan Ferry

Bryan Ferry (sündinud 26. septembril 1945 Washingtonis Suurbritannias) on inglise laulja ja laulukirjutaja. Ta on tunud sarmika visuaalse ja vokaalse stiiliga pälvides hüüdnime 'The Electric Lounge Lizard'.
Ferry sai tuntuks 1970-ndate alguses ansambli Roxy Music solisti ja peamise laulukirjutajana. 1973. aastast on tal olnud ka edukas soolokarjäär. 2001. aastal oli ta Grammy-auhinna nominent.
Airwolf

Sisu

Erakuna tegutsev piloot Stringfellow Hawke ja tema partner Dominic Santini varastavad terroristidelt HiTech lahingukopteri, mille on loonud LKA, et täita sellega oma salajasi missioone, mida juhatab LKA direktor Michael Coldsmith Briggs III ehk Archangel. Stringfellow on nõus täitma sellega missioone, kui LKA aitab leida tema Vietnamis kadunud venna. Ta on nõus LKA-le Airwolf-i tagastama vaid juhul, kui tema vend St. John Hawke leitakse.
Poliitiline korrektsus

Poliitiline korrektsus on mõiste, mis tähistab mõtteviisi, keelepruuki ja poliitikaid, mis püüavad vältida vähemusrühmadele või muudele huvirühmadele potentsiaalselt solvavaid väljendeid, stereotüüpe ja eelarvamuslikke hinnanguid. Laiemas tähenduses on poliitiline korrektsus mistahes domineeriva poliitilise või kultuurilise mõttesuuna truu järgimine. Tihti kasutavad mõistet just kriitikud iroonilises või halvustavas tähenduses.
Poliitilise korrektsuse taotlus selle tänapäeva mõistes sündis 20. sajandi teisel poolel Ameerika Ühendriikides feministliku ja rassismivastase liikumise ning rahvus-, seksuaal- ja muude vähemuste õiguste eest seisva liberaalse vasakideoloogia mõjul. Konservatiivid on poliitilist korrektsust hukka mõistnud kui sõnavabadust piiravat "kultuurilist marksismi"
Poliitiline korrektsus ja vastav keelepruuk on inspireerinud paljusid satiirikuid ja parodiste.
Eeskätt ingliskeelse ja Skandinaavia kultuuriruumi mõjul on poliitiliselt korrektse keelepruugi mõjud jõudnud ka Eestisse. Puuetega inimeste asemel soovitatakse rääkida erivajadustega inimestest, meedia kasutab pigem sõna mustanahaline kui neeger jne.
Dwyane Wade

Karjäär

Tema korvpallurikarjäär algas Marquette'i kolledžis. 2003. aastal drafti sisenedes jäi ta LeBron Jamesi ja Carmelo Anthony varju ning Miami Heat valis ta lõpuks 5. valikuna.

NBA finaalseeria MVP

Oma senise suurima tunnustuse sai Dwyane Wade 2006. aasta NBA finaalseerias. Dallas Mavericks võitis kaks esimest kohtumist ning kuus ja pool minutit enne kolmanda mängu lõppu oli Miami Heat 13 punktiga maas. Siis hakkas Wade oma meeskonda vedama ning Miami Heat lõpetas mängu 22-7 spurdiga, võttes võidu. Mängudes 3–5 viskas Wade vastavalt 42, 36 ja 43 punkti. Kogu seeria keskmiseks saagiks jäi 34,7 punkti.

Isiklikku

Dwyane Wade on 193 cm pikk ja kaalub 100 kg.
Ishizuchi

Ishizuchi (jaapani 石鎚山, Ishizuchi-san) on mägi Jaapanis Shikoku saarel Ehime prefektuuris Ishizuchi rahvuspargis. See on 1982 meetri kõrgune ja on seega saare ja kogu Lääne-Jaapani kõrgeim mägi.
Ishizuchi on üks Jaapani seitsmest pühast mäest.
Mäkke saab ronida juulist oktoobrini.
Rein Raudvere

Rein Raudvere (sündinud 1955) on Eesti ajakirjanik ja ilmatark.
Ta töötab Maalehes.
Lõve mõisa kalmistu

Lõve mõisa kalmistu on kalmistu Helme kihelkonnas Viljandimaal, tänapäevase haldusjaotuse järgi Lõve külas Tõrva vallas Valga maakonnas.

Ajalugu

Kalmistu rajasid Lõve mõisa tollased omanikud Anrepid 1773. aastal, arvatavasti samaaegse mõisasüdame väljaehitamisega.
Esimene matus oli 1796. aastal, kalmistule on teadaolevalt maetud 17 lahkunut.

Kirjeldus

Kalmistu jääb mõisa südamest linnulennult 400 meetri kaugusele idakirdesse. Kalmistu on harvaesinevalt kuusnurkse põhiplaaniga ning see on ümbritsevast maapinnast kõrgem. Kõrgendit ääristab graniitrahnudest kuivmüür.
Kalmistu on jäetud maha ja rüüstatud, kuid seda on hakatud korrastama. Säilinud on hauatähiseid ja nende osi, peavärava graniitpostid ning piirdemüür.

Kalmistu kabel

Kalmistu keskosas paiknes matusekabel, mis praegu on hävinenud. Kabeli tagaseinas oli väike altar, rohkem pole sisustusest teada.
Natsivaba Eesti

Natsivaba Eesti (vene keeles Эстония без нацизма; endise ametliku nimega Ühiskondlik Liit Uusfašismi ja Rahvusliku Vaenu Vastu, mitteametlikult ka Eesti Antifašistlik Komitee) on 2005. aastal Eestis asutatud ja registreeritud mittetulundusühing (mittetulundusühingute ja sihtasutuste registrisse kantud 08.03.2011, reg nr 80216783, esmakande kuupäev 04.02.2005). Kuni surmani 2009. aastal oli selle esimees Arnold Meri, pärast teda on esimees Andrei Zarenkov. Organisatsiooni tegevusaadress on 74116 Harjumaa, Maardu, Keemikute 26-2.
Meschede

Ajalugu

Asula tekkis umbes 675. aastal kaubateede ristumiskohas. Linnaõigused sai 1457. aastal.
Stefan George

Stefan Anton George [št'efan 'anton ge'orge] (12. juuli 1868 – 4. detsember 1933) oli saksa luuletaja ja tõlkija.
Tema isa oli võõrastemajapidaja ja veinikaupmees.
Pärast hariduse omandamist 1888. aastal veetis ta aega Londoni ja Pariisi kirjandusringkondades. Ta reisis ka Viini. 1890. aastatel hakkas ta luuletusi avaldama.
Hariduse tänav (Viljandi)

Hariduse tänav on tänav Viljandis.
Tänav saab alguse Vaksali tänavalt, ristub Vana-Vaksali tänavaga, Reinu teega, Talli tänavaga ja Ranna puiesteega ning lõpeb samas sihis kulgeva Huntaugu tänavaga. Tänav on algusest kuni Reinu teeni ühesuunaline suunaga alguse poole. Tänava pikkus on 1111 m.
Enne Teist maailmasõda kandis Hariduse tänav Mõisa tänava nime.
Hariduse tänaval asub Viljandi Gümnaasium.
Leelo Keevallik

Leelo Keevallik (sündinud 13. septembril 1969) on eesti keeleteadlane. Ta on Linköpingi Ülikooli keele ja kultuuri professor.

Elulugu

Keevallik lõpetas 1987. aastal Tallinna 7. Keskkooli ja 1992. aastal Tartu Ülikooli eesti filoloogia eriala. Õppeaastal 1993/94 oli ta Oxfordi Ülikooli stipendiaat. 1994. aastal kaitses Tartu Ülikooli üldkeeleteaduse õppetoolis magistriväitekirja 
"-nud varieerumine tänapäeva eesti kõnekeeles". Ta oli doktorantuuris Uppsala Ülikoolis, kus kaitses 2004. aastal väitekirja "From Interaction to Grammar: Estonian Finite Verb Forms in Conversation". Külalisteaduri ja järeldoktorina töötanud California Ülikoolis (UCSB ja UCLA).
Uppsala Ülikooli (2007) ja Helsingi Ülikooli (2012) dotsent.
Ta on mänginud filmis "Kevad südames" (1985).

Teadustöö

Ta on uurinud eesti keele pragmaatikat ja grammatikat, kõnekeele partikleid ja igapäevasuhtlust, avaldanud töid tantsuõpetajate keelest.

Isiklikku

Leelo Keevallik on Sirje ja Andres Keevalliku tütar. Tema õde on teatri- ja filmikunstnik Liina Keevallik. Tema isapoolne vanaisa oli põllumajandusteadlane ja emapoolne vanaisa oli füüsik.
Leelo Keevallikul on kolm last.
Keskkonnapõgenikud

Keskkonnapõgenikud ehk keskkonnapagulased (inglise environmental refugees või environmental migrants) on inimesed, kes on sunnitud ajutiselt või alaliselt lahkuma oma traditsioonilisest elukohast keskkonnaseisundi loodus- või inimtekkelise halvenemise või elulise loodusvara (nt vesi, viljakas pinnas) ammendumise tõttu. 
Potentsiaalsete keskkonnapõgenike arv suureneb eriti loodusvarade vähenemise ja kliimamuutusest põhjustatud keskkonnakatastroofide sagenemise tõttu maailmas pidevalt.
2001. aastal hinnati keskkonnapõgenike arvuks maailmas 25 miljonit.
Aleksander Eelmaa

Aleksander Eelmaa (sündinud 6. novembril 1946 Viljandis) on eesti näitleja.
Christian Anton Kettler

Christian Anton Kettler (15. märts 1683 Tallinn – 1750 Karuse) oli Eesti vaimulik.
Ta õppis Tallinna gümnaasiumis ja suundus aastal 1703 Saksamaale ülikooli õpinguteks; immatrikuleerus 19. septembril 1705 Kieli Ülikooli.
Ta asus 29. mail/9. juunil 1712 (kutsuti ametisse 15. märtsil/26. märtsil 1712) Karuse ja Hanila koguduse õpetajaks. Alates 29. maist/9. juunist 1742 teenis ta ka Varbla Püha Urbanuse kogudust. 29. jaanuaril/9. veebruaril 1737 sai ta Ranna-Lääne praostkonna praostiks. Ta oli pietistlike vaadetega vaimulik.

Isiklikku

Tema poeg Adam Johann Kettler oli Kose Püha Nikolause koguduse õpetaja, teine poeg Kaspar Anton Kettler oli Karuse ja Hanila koguduse õpetaja; tema pojapoeg Johann Theophilus Gottlieb Kettler oli Hargla ja Lääne-Nigula koguduse õpetaja, teine pojapoeg Samuel Christian Kettler oli Juuru Mihkli koguduse õpetaja (mõlemad Kaspar Antoni pojad).
Pärast tema surma abiellus tema lesk Hermann Daniel Bongega (Saaremaa Jaani koguduse ja Karja Katariina koguduse õpetajaga).
Türi Vabadussõja mälestussammas

Türi Vabadussõja mälestussammas on Järva maakonnas Türi Kesklinna kalmistul asuv Vabadussõjas langenute mälestuseks püstitatud mälestussammas. Sammas on arvele võetud kultuurimälestisena.
Samba kavandi tegi Anton Starkopf ja samba raius A. Pärn. Sammas avati 20. juulil 1924.
Pärast 1949. aasta märtsiküüditamist sammas lammutati. Hiljem leiti lammutatud samba sokkel üles ja seda kasutati 11. augustil 1990 taasavatud samba sokliosana.
Wetter-Rosenthal

Wetter-Rosenthal on Eestimaa aadlisuguvõsa. 
Suguvõsa päritolu on teadmata. Suguvõsa esindajat Adolf Friedrich Wetterit mainitakse 1644 Riias tegutseva Rootsi kuberneri sekretärina. 1652. aastal sai Rootsilt aadlistaatuse von Rosenthali nime all, ilma introduktsioonita Rootsis. Alates 1/13. juulist 1882 nimetatakse perekonda Wetter-Rosenthalideks.
Suguvõsale kuulusid eri aegadel Eesti alal Velise, Pirgu mõis.